[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000006", "text": "Nofel hanesyddol yw Y Ferch o Aur wedi\u2019i lleoli yn merw\u2019r 6ed ganrif, yn ddilyniant i\u2019r nofel ar gyfer yr arddegau ifanc, Y Pibgorn Hud."}, {"text_idx": "#000007", "text": "Mae Ina ac Ebba bellach ill dwy yn rhan o deulu Caradog ac Eleri, a\u2019u plant Macsen a Gwennan. Byth ers i Ebba ddarganfod carreg gydag aur ynddi mae rhai o ddynion y gaer wedi bod yn chwilio\u2019n ddyfal am wythi\u0308en. A chyn pen dim, deuir o hyd i wythi\u0308en addawol. Nid o aur, ond o haearn. Aiff y neges yn o\u0302l i\u2019r famwlad, a gyda dyfodiad mwynwyr mentrus i Frythonia, daw helbul ac antur yn ogystal."}, {"text_idx": "#000009", "text": "Ail ran mewn trioleg yw\u2019r Ferch o Aur, felly dilyniant i\u2019r Pibgorn Hud. Yr hyn wnaeth fy ysbrydoli i ysgrifennu\u2019r drioleg oedd darganfod drwy hap tra ar fy ngwyliau yng ngogledd Sbaen fod gan y Brythoniaid \u2013 yr hen Gymry \u2013 wladfa o ryw fath yn Galisia yn yr oesoedd canol cynnar iawn. Doeddwn i erioed wedi clywed am y wladfa hon \u2013 Britonia \u2013 ac, erbyn deall, does dim llawer o bobl eraill wedi clywed amdani chwaith. Roedd yr holl beth yn ymddangos mor hynod, mi daniodd fy nychymyg."}, {"text_idx": "#000010", "text": "Dywedwch ychydig am y stori..."}, {"text_idx": "#000011", "text": "Mae\u2019r Pibgorn Hud yn so\u0302n am ferch 12 oed o\u2019r enw Ina, o Went, sydd ar fin treulio cyfnod yn fel plentyn maeth yn llys y brenin Caradog yng Nghaersallog (Salisbury heddiw) pan mae rhywbeth ofnadwy yn digwydd ac mae\u2019n gorfod ffoi. Ar o\u0302l sawl her ac anffawd, mae Ina\u2019n glanio yn Britonia \u2013 Brythonia fel ydw i wedi\u2019i alw \u2013 ac yn gorfod cychwyn o\u2019r newydd. Mae\u2019r ail lyfr, sef Y Ferch o Aur, yn canolbwyntio ar sut mae Ina, ac yn arbennig ei chwaer maeth Ebba, yn dygymod a\u0302 bywyd yno a disgwyliadau cynyddol eu teulu, ei ffrindiau, a\u2019r gymuned, a hwythau bellach yn 14. Ond mae\u2019r llyfr hefyd yn darlunio sut mae\u2019r cymeriadau\u2019n delio gyda phrofiadau sy\u2019n gyffredin i bawb ohonon ni, waeth ym mha ganrif ry\u2019n ni\u2019n byw: cariad cyntaf, ansicrwydd, a cheisio darganfod ein lle y byd."}, {"text_idx": "#000012", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000013", "text": "Yn bennaf, mwynhad! Gan fod y llyfr mewn lleoliad ac amser anghyfarwydd, sef y flwyddyn 554, dwi\u2019n gobeithio y bydd yn cynnig persbectif newydd ar ein hanes. Mae nifer o\u2019r thema\u0302u yn y nofel yn berthnasol hefyd i heddiw. Er enghraifft, un o\u2019r thema\u0302u pwysicaf yn y llyfr yw\u2019r cwestiwn o berthyn ac integreiddio gan mai estrones yw Ebba, ac felly\u2019n dod o gefndir cwbl wahanol \u2013 o ran iaith, diwylliant a chrefydd \u2013 i\u2019r bobl mae\u2019n byw yn eu mysg."}, {"text_idx": "#000014", "text": "Oedd unrhyw heriau arbennig wrth baratoi\u2019r llyfr?"}, {"text_idx": "#000015", "text": "Mewn gair, oedd! Yn gyntaf am fod yr union gyfnod dewisais i osod y stori yn un annelwig iawn o ran ffynonellau hanesyddol a thystiolaeth archeolegol. Yn ail, am mai ychydig iawn sydd wedi\u2019i ysgrifennu am Frythonia \u2013 dim yn y Gymraeg hyd y gwn i, a fawr dim yn y Saesneg chwaith. Gan imi fyw yn Sbaen am gyfnod, mae fy Sbaeneg yn ddigon da i ddarllen yr iaith, felly roedd gen i fantais yn hynny o beth. Hefyd, ro\u2019n i\u2019n ffodus iawn i gael help hael nifer o arbenigwyr yn Sbaen wrth wneud yr ymchwil, a chael sawl sesiwn Zoom hynod o ddiddorol a defnyddiol."}, {"text_idx": "#000016", "text": "Beth wnaeth eich ysbrydoli i ddechrau ysgrifennu?"}, {"text_idx": "#000017", "text": "Ro\u2019n i\u2019n sgrifennu straeon bach a rhyw bytiau yn blentyn hyd yn oed, ac yn cyflwyno sgrifennu creadigol fel gwaith cartref ar yr esgus lleiaf. Yn hwyrach, yn ystod fy nghyfnod yn y brifysgol, tyfodd y diddordeb mewn sgriptio. A dyna yw fy ngwaith ers dros degawdau bellach. Cofiwch, ro\u2019n i\u2019n bumdeg pump yn cyhoeddi fy nofel gyntaf, Gethin Nyth Bra\u0302n, sy\u2019n gymharol hen, ond ers hynny dwi wedi ysgrifennu dwy arall ac yn gweithio ar y nesaf."}, {"text_idx": "#000018", "text": "O ble ydych chi\u2019n cael eich ysbrydoliaeth?"}, {"text_idx": "#000019", "text": "Anodd dweud. Mae syniadau yn bethau od iawn. Mae\u2019n nhw\u2019n codi o rywle byth a beunydd, ac ar yr adegau rhyfeddaf. Ond dim ond ambell un sy\u2019n cydio. Ac o\u2019r rheiny, dim ond un neu ddau sy\u2019n tanio\u2019r dychymyg ddigon i ddechrau\u2019r gwaith caib a rhaw \u2013 achos mae datblygu syniad, er yn hwyl, yn gofyn am lot o ddyfalbarhad."}, {"text_idx": "#000020", "text": "Pe bai\u2019n rhaid ichi ddisgrifio eich hun mewn tri gair yn unig, beth fyddai\u2019r rheini?"}, {"text_idx": "#000021", "text": "Beth, yn eich barn chi, yw elfennau pwysicaf ysgrifennu da?"}, {"text_idx": "#000022", "text": "Wow, cwestiwn anodd! Dilysrwydd, efallai? Hynny yw, bod yn driw i\u2019r cymeriadau, a\u2019u byd, waeth pa mor gyffredin neu hynod. Hynny, a chadw mewn cof at bwy mae\u2019r llyfr wedi\u2019i anelu. Ond efallai fod hynny\u2019n fwy pwysig tra\u2019n sgrifennu ar gyfer plant a phobl ifanc. Y peth anoddaf am i yw llunio stori sy\u2019n cadw diddordeb y darllenydd drwyddi draw!"}, {"text_idx": "#000023", "text": "Pa lyfrau ysbrydolodd chi fel darllenwr ifanc?"}, {"text_idx": "#000024", "text": "Doedd dim ffefryn gen i fel y cyfryw, am fy mod i\u2019n darllen gymaint. Roedd rhyw fath o gwtsh un pen i\u2019n stafell wely, a hwnnw\u2019n llawn dop o bethau difyr: sawl gwyddoniadur, llyfrau comics, cylchgronau addysgiadol a phe\u0302l-droed \u2013 a heb anghofio nofelau, yn y Gymraeg a\u2019r Saesneg. Ro\u2019n i\u2019n treulio oriau maith yn pori yn y cwtsh. A dweud y gwir, baswn i wedi bod yn ddigon hapus yn darllen y llyfr ffo\u0302n pe na fyddai dim byd arall ar gael."}, {"text_idx": "#000025", "text": "Pa lyfr sydd ar eich bwrdd wrth ochr y gwely ar hyn o bryd?"}, {"text_idx": "#000026", "text": "Pe gallech wahodd unrhyw dri pherson am ginio, pwy fyddech chi\u2019n ei wahodd?"}, {"text_idx": "#000028", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000029", "text": "Dwi\u2019n cofio bod wrth fy modd yn mynd i hen lyfrgell Aberystwyth, sydd yn anffodus wedi cau ers blynyddoedd, oedd mewn adeilad hardd o\u2019r 1900au cynnar, yn gyntaf gyda fy mam neu fy nhad, ac yna ar fy mhen fy hun. Roedd bod yng nghanol cymaint o lyfrau yn ei hun yn gyffrous, a chael dewis a benthyg hyn o hyn o lyfrau yn teimlo\u2019n rhywbeth aeddfed iawn i\u2019w wneud. Dwi hefyd wedi treulio oriau dirifedi yn Llyfrgell Genedlaethol yn gwneud ymchwil a hel syniadau \u2013 Ystafell Ddarllen y Gogledd yw un o fy holl lefydd yn y byd i gyd."}, {"text_idx": "#000030", "text": "Oes gennych chi unrhyw awgrymiadau er mwyn annog plant a phobl ifanc i ddarllen mwy er pleser?"}, {"text_idx": "#000031", "text": "Am wn i mae patrymau darllen plant a phobl ifanc wedi newid cryn dipyn ers dyfodiad y rhyngrwyd a\u2019r cyfryngau cymdeithasol. Diolch i glybiau darllen, a chynlluniau amrywiol mewn llyfrgelloedd, mae llawer o gyfleoedd o hyd, ond efallai mai\u2019r her fwyaf yw adeiladu ar frwdfrydedd naturiol plant iau a chynnig deunydd i blant hy\u0302n neu bobl ifanc mewn modd sydd yn ei wneud yn berthnasol \u2013 hynny yw, rhoi mwy o le yn y cwricwlwm i bobl bori a dewis eu deunydd darllen ei hunain heb bwysau traethawd neu brawf."}, {"text_idx": "#000032", "text": "A oes gennych unrhyw gynlluniau ar gyfer teitlau pellach?"}, {"text_idx": "#000033", "text": "Oes. Trydedd rhan y drioleg. Mae\u2019r nofel yn digwydd tair blynedd ar o\u0302l Y Ferch o Aur, sy\u2019n golygu fod y cymeriadau bellach yn 17 oed. Y gobaith yw ei chyhoeddi erbyn y Nadolig, 2024."}]